CELEX: 62009TN0335
Language: el
Date: 2009-08-24 00:00:00
Title: Υπόθεση T-335/09: Προσφυγή που ασκήθηκε στις 24 Αυγούστου 2009 — Groupement Adriano, Jaime Ribeiro, Conduril — Construção κατά Επιτροπής

7.11.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 267/72
            
         Προσφυγή που ασκήθηκε στις 24 Αυγούστου 2009 — Groupement Adriano, Jaime Ribeiro, Conduril — Construção κατά Επιτροπής
   (Υπόθεση T-335/09)
   2009/C 267/131
   Γλώσσα διαδικασίας: η πορτογαλική
   
      Διάδικοι
   
   
      Προσφεύγουσα: Groupement Adriano, Jaime Ribeiro, Conduril — Construção, ACE (Póvoa de Varzim, Πορτογαλία) (εκπρόσωποι: A. Pinto Cardoso και L. Fuzeta da Ponte, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   
               —
            
            
               Να ακυρώσει την απόφαση της Επιτροπής που περιέχεται στο χρεωστικό σημείωμα αριθ. 3230905272, της 12ης Ιουνίου 2009, και την απόφαση που περιέχεται στην κοινοποίηση της 3ης Αυγούστου 2009, με την οποία καλείται η προσφεύγουσα να καταβάλει το οριζόμενο στο εν λόγω σημείωμα ποσό εντός 15θημέρου, με τόκους υπερημερίας, σε εκτέλεση της συμβάσεως AH 04/2004, που συνήφθη για την κατασκευή τμήματος οδού μεταξύ Tanger και Saïda («Projet de la Rocade Méditerranéenne»), με χρηματοδότηση από την Επιτροπή στο πλαίσιο του προγράμματος MEDA Ι·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Οι προσβαλλόμενες πράξεις είναι δεκτικές προσφυγής, διότι εμπεριέχουν οριστική απόφαση με υποχρεωτικό αποτέλεσμα, οι δε διάδικοι νομιμοποιούνται.
   Αμφότερες οι πράξεις πάσχουν τα κάτωθι ελαττώματα:
   
                
            
            
               Απόλυτη αναρμοδιότητα: η καθής δεν είναι «Pouvoir adjudicateur» («αναθέτουσα αρχή»), διότι η δράση της καθής δεν ευρίσκει έρεισμα σε καμία συμβατική διάταξη. Έτσι, η καθής όχι μόνον στερείται αρμοδιότητας, αλλά και αναθέσεως της εξουσίας να προβεί σε τέτοιες πράξεις.
            
         
                
            
            
               Παράβαση ουσιώδους τύπου, και ειδικότερα της υποχρεώσεως αιτιολογήσεως: Κατά το άρθρο 253 της Συνθήκης, οι πράξεις της Κοινότητας πρέπει να αιτιολογούνται. Σύμφωνα με τη νομολογία, η αιτιολόγηση αυτή πρέπει να είναι ρητή, σαφής, χωρίς αντιφάσεις και πρόσφορη. Η αιτιολογία δεν μπορεί να εξυπακούεται ή να είναι σιωπηρή, ούτε δύναται να παραπέμπει αορίστως σε εξωτερικές πηγές. Δεν επιτρέπεται να υπάρχει αντίφαση μεταξύ της αιτιολογίας ή μεταξύ της αιτιολογίας και του διατακτικού μέρους. Οι προσβαλλόμενες αποφάσεις στερούνται παντελώς αιτιολογίας. Προσβάλλεται επίσης ο ουσιώδης τύπος της μνείας των μέσων προσφυγής.
            
         
                
            
            
               Παράβαση κανόνων της Συνθήκης, και ειδικότερα των άρθρων 211 έως 219, του Εσωτερικού Κανονισμού της καθής και παραβίαση της αρχής «pacta sunt servanda».